Na i otioti ni vakaro e a tauca ko Jisu ena siga sa kau cake kina ki lomalagi, e kaya,“Ia dou na rawata na kaukauwa, ni sa lako mai vei kemudou na Yalo Tabu; dou na qai dautukuni au mai Jeruisalemi, kei Jutia taucoko, kei Samaria, ka yacova na i yalayala kei vuravura.”
“O koya mo dou qai lako, ka vakalotutaki ira na lewe ni veivanua kecega, ka papitaisotaki ira ena yaca ni Tamamudou, kei na Luvena, kei na Yalo Tabu; vakavulici ira me ra vakabauta na ka kecega kau sa vosa kina vei kemudou: ka mo dou kila, au sa tiko vata kei kemudou ena veisiga kecega, ka yacova na i vakataotioti kei vuravura.” Cakacaka 1:8; Maciu 28:19, 20.
Na bibi kei na vei vakauqeti ni vakaro oqori, vei ira na qase ni lotu e Viti ena gauna ko ya, era sa nanuma kina me yaco na koro ni vuli o Buresala me vanua ni veivakarautaki ki na cakacaka vaka i talatala, vaqase ni vuli, kei na veiqaravi taumada me baleta na tiko bulabula.
E ka totolo sara ni tete na i rogorogo ni kena taleitaki na vuli ena koro ni vuli oqo. Sa yacoyaco mai na kerekere ni via curu, mai vei ira na cauravou ena veiyasa i Viti, ka vaka talega kina eso mai na yanuyanu turaga o Toga Mata-ni-siga.
E dua na ka eda rui doka dina, ka dodonu me vakavotu vakasama vei keda e Viti, aya na yalo ni nodra vakacabori ira ki na kena qaravi na cakacaka ni Kalou, O ira na Daukaulotu vulagi, era a mai vakaitavi tu ena noda vanua. Era okati tiko eke o ira kece na Daukaulotu ni veimata-lotu vakarisito me vaka na Lotu Katolika, Lotu Waisele, na London Missionary Society, kei ira e vica tale era a liu mai ni bera ni tadu mai na i tukutuku ni Lotu ni Kavitu.
O i rau o Misi Kakili kei Misi Korosi (Rev. Cargill, Rev. Cross), erau duibiuta tu yani na nodrau vuvale kei na tiko vinaka mai Bolatagane ka bolea me mai sotava na dredre ni bula ena Ceva ni Pasifika.
E vakakina oqo na vakayatuyatu e rogoci ena veiqaqa ni serekali e a vulici ena vitusagavulu na yabaki sa oti, me vakananumi kina na i lakolako dredre vaka Daukaulotu erau sotava mai na turaga rua oqo, ena vukuda.
Sa Lotu Ko Viti
1
Na noqu nanuma sa lako voli
Au naunuma tu na gauna sa oti
E butobuto ko Viti vakaoti
Sega na masu me bau roqoci.
2
Yaco na bose mai Lodoni
E ra vosa mai na vei Bisopi
E rua na qase e rau lomasoli, ko Misi Kakili kei Misi Korosi
E rau bolea mai na noda koloni.
3
Nai Vola Tabu mo drau rogoca
Me vukici mai e na vosa vaka-Toga
Ke mana tu vei Hisi Katoa
Me vukici mai e na matua vosa.
4
Sa vakarau me lutu na i wau
Me duri na matanitu nei Ratu Cakobau
Na veiliutaki sa nei Bau
Ai tikotiko ni noda Tui Sau.
5
Okotopa 1835, tinikarua tu na kena siga
Cecebuya na kena kuila
Uru mai Lakeba ni qiri na lima
Volau ni waqa rau moce kina, sega sara nodrau veikila.
6
Tui Tubou sa yavala Tui Nayau e yalo katakata
E kacivi rau na i Talatala
Drau curu ki na vale, ko Vatuwaqa
Drau curu ki vale ni turaga.
7
Erau vunau ka vakamacala
Sa kida mai Lau na mataka
E botea na ucu i Oneata
Na noda kalou lasu sa dro yawa.
O Misi Peka (Rev. Baker), na i talatala ni Lotu Waisele, e a taubale kosovi Viti Levu mai Rewa ki na koro vakaturaga ko Nubutautau. Na vanua e a laki ravuti mate kina. E a yaco vua na leqa oqori ena vuku ni nona nanumi keda.
O John I Tay, na Daukaulotu sega ni saumi, sa mai qele koto ena i bulubulu mai Lovonilase, ena boto ni toba ko Suva, ena vuku ni nona vinakata me da vakararamataki ena nodratou i Tukutuku na Agilosi e Lewe Tolu.
Na veika dredre e rau a sotava o Misi Fulutoni kei na nona marama e sega ni rawa me da vakamacalataka kece eke. Ena so na gauna sa dau taura sara tu e voleka ni dua na yabaki sa qai yaco tu mai na waqa mai Natovata e kauta tiko mai na nodrau i votavota.
Ena loma ni gauna balavu ko ya, sa dau sega tu kina vei rau na i lavo. Rau sega ni volia rawa na kakana e veiganiti kei na yagodrau me rau bula vinaka kina. Sa dau tekivu me madra mai na nodrau i sulu. Sa kabasu talega ka yavu na boto ni nona i vava na i talatala. Ia ena dau taura voli ga e ligana na nona i vava kabasu ko ya, ka na qai daramaka ga ena gauna sa na vakarau sota kina kei na dua tale na kai vavalagi, baleta ni tovo beci vei ira me kune edua na yago vulavula ni taubale voli ka sega ni vaka i vava.
Na voravora ni bula dredre era a sotava na Daukaulotu ni gauna ko ya, sa mai noda tu kina edaidai na i nuinui ni bula tawa mudu.
E dina ni ra sa moce koto ena nodra i bulubulu. Ia ni sa lako tale mai ko Jisu, eda na sota dina ka veimarautaki vata kei ira ena matana votu.
Oqo na ka e kaya o Ellen White ni na yaco ena gauna ko ya, ” The redeemed will meet and recognize those whose attention they have directed to the uplifted Saviour. What blessed converse they have with these souls! “I was a sinner”, it will be said, “without God and without hope…” Others will say, I was a heathen in heathen lands. You left your friends, and comfortable home and came to teach me how to find; Jesus and believe in Him, as the only true God. I demolished my idols and worshiped God, and now I see Him face to face. I am saved, ever to behold Him whom I love…” (E G White, Our Father Cares, 337.3)
Na marautaki ni siga koya erau na vakaivotavota ruarua kina, O koya na Daukaulotu kei koya talega na vakabulai kina.
Namaka na kena i kuri e tarava
A group of missionaries in attendance at the Fiji Mission council. Seated left to right: Calvin H. Parker, Ramona Parker, Sybil Reed, Mrs Parker, Edith Carr, Mrs Thorpe, Elva Thorpe. Standing: Septimus Carr, E.E. Thorpe, John E. Fulton
Picture from “Fulton’s Footprints in Fiji” by Eric Hare, Pacific Press (1985)
fij_Latn fij_Latn fij_Latn fij_Latn fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn fij_Latn fij_Latn eng_Latn eng_Latn